Марко Ганчев
Ревнивият султан

chitanka.info

Разбрал султанът — ново време

и край на старите зулуми,

затуй във своите хареми

затворил не жени, а думи.

Съзнавал той и без корана,

че по е важно всяка дума

да бъде вярна на султана,

отколкото ханъмки сума.

Не давал никоя да шава,

ревнувал всяка дума строго,

макар да я не обладава,

че време где за толкоз много?

Ще кажеш, имал е да взема,

жените са неверни чуми,

та все е имало в харема

изпуснати… така де… думи.

Такива случки и да станат,

държим ги в тайна помежду си.

По-важното е, че султанът

е вярвал само на евнуси.

1968

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.